Diari Oficial de la Generalitat Valenciana


Sumari del DOGV 2475, del 23-03-1995 (1995/834199)

RESOLUCIÓ de 6 de març de 1995, de la Secretaria General de la Conselleria d'Administració Pública, per la qual es disposa la publicació del Conveni Marc de Cooperació entre la Generalitat Valenciana i la Diputació Provincial d'Alacant per a la producció, l'intercanvi i l'explotació de la informació cartogràfica i fotogramètrica a grans escales a la província d'Alacant.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2475

Data del DOGV
:   23-03-1995

Secció del DOGV
:   ALTRES DISPOSICIONS

Número del document
:   1995/834199


Data del document
:   06-03-1995

Organisme emissor
:   Conselleria de Medi Ambient

Tipus de document
:   Resolució

RESOLUCIó de 6 de març de 1995, de la Secretaria General de la Conselleria d'Administració Pública, per la qual es disposa la publicació del Conveni Marc de Cooperació entre la Generalitat Valenciana i la Diputació Provincial d'Alacant per a la producció, l'intercanvi i l'explotació de la informació cartogràfica i fotogramètrica a grans escales a la província d'Alacant.   
Subscrit, després de la tramitació prèvia reglamentària, entre la Generalitat Valenciana i la Diputació Provincial d'Alacant, el dia 1 de febrer de 1995, un Conveni Marc de Cooperació per a la producció, l'intercanvi i l'explotació de la informació cartogràfica i fotogramètrica a grans escales a la província d'Alacant, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0093/95, i que figura com a annex d'aquesta resolució.  
València, 6 de març de 1995.- El secretari general de la Conselleria d'Administració Pública.  
Conveni Marc de Cooperació entre la Generalitat Valenciana i la Diputació Provincial d'Alacant per a la producció, l'intercanvi i l'explotació de la informació cartogràfica i fotogramètrica a grans escales a la província d'Alacant  
Alacant, 1 de febrer de 1995  
Reunits:  
D'una banda, Emèrit Bono i Martínez, conseller de Medi Ambient de la Generalitat Valenciana, en nom i representació d'aquesta institució, expressament autoritzat per a aquest acte per l'acord del Consell de 24 de gener de 1995.  
De l'altra, Antonio Mira-Perceval Pastor, president de la Diputació Provincial d'Alacant, en nom i representació d'aquesta institució, expressament autoritzat per a aquest acte per l'acord del Ple de 5 de gener de 1995.  
Totes dues parts es reconeixen mútuament la competència i capacitat per a establir aquest conveni, i   
Manifesten:  
I. Que la Generalitat Valenciana és competent en matèria de cartografia a grans escales segons determina la Llei 7/1986, de 24 de gener, d'Ordenació de la Cartografia.  
II. Que mitjançant el Decret 12/1991, de 29 de juliol, del president de la Generalitat Valenciana es van assignar a la Conselleria de Medi Ambient les competències que la Generalitat té en matèria de cartografia.  
III. Que és interès de la Diputació Provincial d'Alacant la producció, la cooperació, l'explotació i l'intercanvi en matèria de cartografia i fotogrametria a grans escales de la província d'Alacant.  
IV. Que hi ha l'interès, en la Generalitat Valenciana i en la Diputació Provincial, de regularitzar, coordinar i millorar la realització i l'ús de la cartografia a grans escales.  
Que, disposant totes dues institucions d'una producció de mapes, és convenient homogeneïtzar les bases cartogràfiques pel que fa a referències geodèsiques, escales, simbologia, etcètera, tal com determina el Consell Superior Geogràfic.  
Que és necessari evitar totes les duplicitats en les inversions en cartografia i fotogrametria de les diferents administracions al territori de la província d'Alacant.  
Tant l'una com l'altra institució pretenen donar suport als ajuntaments pel que fa a la generació i actualització de la cartografia dels municipis, contribuint eficaçment a mantenir-la.  
Que cal agrupar tota la informació antiga de mapes i material fotogràfic d'aplicació cartogràfica per tal de disposar d'un arxiu cartogràfic de la Comunitat Valenciana.  
Conformement al que ha estat exposat, acorden la formalització d'aquest conveni, segons el que s'estableix a les següents  
CLàUSULES:  
Primera  
És l'objecte d'aquest conveni, la cooperació entre la Generalitat Valenciana i la Diputació Provincial d'Alacant per a la realització, l'explotació i l'intercanvi de la informació cartogràfica i fotogramètrica a grans escales de la província d'Alacant, i la col·laboració de la prestació d'assistència tècnica i ajuda econòmica a aquells municipis de la província d'Alacant que vulguen elaborar, millorar, modificar o actualitzar la cartografia del seu territori.   
La finalitat de totes dues institucions és aprofitar la sèrie de mapes a escala 1/10.000 realitzats per la Generalitat com a cartografia base de treballs posteriors, i també crear un arxiu cartogràfic valencià, i exercir en l'àmbit de la cartografia, un liderat entre els municipis, que permeta coordinar els esforços que es volen dedicar a l'alçament cartogràfic dels seus termes municipals a fi d'optimitzar l'aprofitament de les inversions i millorar-ne l'efectivitat.  
Segona  
Mitjançant aquest conveni la Diputació Provincial d'Alacant s'obliga a:  
a) Cedir un segon original del material cartogràfic, amb qualitat d'original fet amb plòter, material fotogramètric i fotogràfic d'aplicació cartogràfica amb qualitat de contacte sobre paper fotogràfic sensible per a l'arxiu de la Generalitat Valenciana. El lliurament del material disponible a la signatura del conveni es realitzarà progressivament, al llarg d'un any des de la signatura del conveni.  
b) Aportar el suport humà i material en la quantitat que s'acorde en tots els projectes cartogràfics de nova realització promoguts per la Generalitat Valenciana que afecten el territori de la província d'Alacant i que siguen considerats d'interès per la Diputació d'Alacant.  
Proposar els nous projectes cartogràfics a la comissió de seguiment perquè els valore i discutesca durant l'any anterior al seu inici i desenvolupament, i confeccione un pla anual de treball que serà acordat per ambdues institucions.  
c) Controlar les demandes de cartografia en la província d'Alacant segons els criteris del conveni i els acords de la comissió de seguiment.  
d) Realitzar la cartografia de nova execució segons les normes generals dictades pel Consell Superior Geogràfic, i les particulars adoptades i complementades per la Conselleria de Medi Ambient.  
e) La Diputació Provincial coordinarà la demanda en matèria de cartografia, fotogrametria i informació geogràfica de la província d'Alacant conduint-la cap a la Conselleria de Medi Ambient.  
Tercera  
També, la Generalitat Valenciana s'obliga, mitjançant aquest conveni, a:  
a) Facilitar un joc de la cartografia en tres dimensions de la província d'Alacant en suport informàtic, com també el material fotogramètric i fotogràfic d'aplicació amb qualitat de contacte sobre paper fotogràfic sensible (positiu).  
b) Assessorar en matèria cartogràfica i de geodèsia la Diputació Provincial d'Alacant i els ajuntaments de la província. En el cas dels ajuntaments, aquest assessorament estarà coordinat segons es determine en el pla anual de treball.  
Proposar els nous projectes cartogràfics a la comissió de seguiment perquè els valore i discutesca durant l'any anterior al seu inici i desenvolupament, i confeccionar un pla anual de treball que serà acordat per ambdues institucions.  
c) La Conselleria de Medi Ambient informarà la Diputació Provincial de qualsevol petició relacionada amb la cartografia, la fotogrametria i la informació geogràfica de la província d'Alacant.  
d) Aportar el material cartogràfic de base necessari per al desenvolupament d'un projecte pilot orientat al control en temps real d'incendis forestals que es farà amb els fons europeus del programa PASO, en el qual la Diputació Provincial d'Alacant figura com a usuari pilot.  
e) Col·laborar amb la Diputació Provincial d'Alacant per a la prestació d'assistència tècnica i ajuda econòmica als municipis de la província que vulguen elaborar, millorar, modificar o actualitzar la cartografia del seu territori.  
Quarta  
Ambdues institucions es comprometen a establir conjuntament els formats d'intercanvi de la informació cartogràfica analítica.  
Cinquena  
Ambdues institucions es comprometen a iniciar un programa de línies límit dels termes municipals, definint els treballs tècnics geodèsics i cartogràfics per determinar-les, establint acords amb els ajuntaments per a l'adquisició i la col·locació de les fites precises per definir-ne els límits. El desenvolupament i l'execució d'aquest programa serà acordat entre les dues institucions mitjançant la comissió de seguiment, tenint en compte les disponibilitats humanes i materials.  
Sisena  
La direcció dels projectes cartogràfics de nova creació promoguts per la Generalitat Valenciana que afecten el territori de la província d'Alacant i que siguen d'interès per a la Diputació, recaurà en un representant de la Generalitat, amb la col·laboració de la Diputació Provincial.  
La direcció dels projectes cartogràfics de nova creació promoguts per la Diputació d'Alacant que siguen considerats d'interès general per la Generalitat Valenciana, recaurà en un representant de la Diputació, amb el qual col·laborarà la Generalitat.  
Setena  
El seguiment d'aquest conveni serà efectuat per una comissió paritària designada per les dues institucions, la qual tindrà al seu càrrec el control dels programes, la difusió tècnica, la coordinació de les propostes d'inversió en cartografia i fotogrametria i les propostes d'acords específics que puguen derivar-se'n. Aquesta comissió estarà presidida per un representant de la Generalitat Valenciana.  
Vuitena  
El termini d'execució del conveni serà de quatre anys des del moment de la signatura, prorrogable automàticament per períodes de dos anys, si abans no es denuncia per cap de les dues parts. La denúncia caldrà realitzar-la en un període mínim de sis mesos abans de l'acabament del conveni i implicarà posar-se d'acord en l'acabament de les tasques en fase d'execució.  
Novena  
L'incompliment de les condicions del conveni per alguna de les dues parts podrà ser motiu de suspendre'l, per a la qual cosa caldrà disposar dels informes previs de les dues parts.  
Deu  
Correspon a la Generalitat Valenciana i, concretament, a la Conselleria de Medi Ambient, amb l'informe previ de l'organisme paritari i l'audiència de la Diputació Provincial, interpretar i resoldre els dubtes que es plantegen en l'execució d'aquest conveni.  
I perquè conste i tinga els efectes oportuns, com a prova de conformitat, els que compareixen signen aquest document, en tres exemplars i amb un sol efecte, al lloc i en la data que encapçalen aquest conveni.  
El conseller de Medi Ambient: Emèrit Bono i Martínez.  
El president de la Diputació Provincial d'Alacant: Antonio Mira-Perceval Pastor.